འབེན་ཟློག་ནང་།སྐྱེ་མཐིང་ཤག་གི་ལ་རོ་སྨན།།གསང་མཚན་བྱང་གི་སྨན་གཅིག་མ།།ཞེས་དང་།རྨ་རི་རབ་འབྱམས་དྲག་མོ་བདུན།།གསང་མཚན་རྨ་བཙུན་ཕྱུག་མོ་བསིལ།།ཞེས།དེ་གཉིས་བསང་བརྔན་ནང་དུ་འཁོད་མི་འདུག་ལ།བརྔན་བསང་གིས།ཡུལ་ནི་ན་ལེན་ཤིང་ལེན་ན།བཙན་ལ་རོལ་པའི་སྨན་གཅིག་མ།།ཞེས་དང་།ཡུལ་ནི་ལྷོ་ཡུལ་མོན་ཡུལ་ན།།སྲིང་ཅིག་ལྷ་རི་གཡང་མ་སྨན།།ཞེས་པ་འདི་གཉིས་འབེན་ཟློག་ནང་དུ་མི་འདུག་ཅིང་།གོང་གི་སྐྱི་མཐིང་ཤག་གི་ལ་རོ་སྨན།བཙན་ལ་རོལ་པའི་སྨན་གཅིག་མ།སྲིང་ཅིག་ལྷ་རི་གཡང་མ་སྨན་བཅས་གསུམ་གྱི་ས་གནས་གང་ཡིན་མ་ཤེས་མོད།གཞན་རྣམས་ནི་དཔེ་ཆ་ནང་དུ་གསལ་བ་ལྟར་ད་ལྟའི་ཡུལ་གྱི་གནས་ཚུལ་དང་ཤོད་སྲོལ་སོགས་མཐུན་ཤས་ཆེ་བ་ཡིན་སྙམ་པ་ཡོད།སྤྱི་བཏང་བོན་གྱི་ཡིག་ཆ་ཁག་གི་ནང་དུ་སྟོང་རྒྱུང་བརྔན་བསང་ལས་བརྟན་མ་བཅུ་གཉིས་ཀྱི་སྐོར་འགའ་ཞིག་ཡོད་པར་ས་གནས་སོགས་འདི་དང་ཅུང་མི་འདྲ་མོད་།གཞན་བོན་དཔེ་ཕར་ཆེ་བ་དེ་འདིར་འབེན་ཟློག་ལྟར་ཡོངས་གྲགས་ལྟ་བུ་ཡིན།